  Туспуктэм: Удмуртиын почта ёзэтъёслэн пресс-службаез Наталия Сильвестрова 0+ 15-тӥ толсуре Ижкарын Почталэн музеяз (Киров нимо ульча, 7) «XX даурлэн кутсконысь открыткаосысь выль ар но ымусьтон суредъёс» адӟытон усьтӥськоз. Со сярысь Россиысь почталэн Удмуртиысь ёзэтэзлэн пресс-службаез ивортӥз. Экспонатъёс пӧлын – пӧртэм кунъёсысь вашкала почтовой карточкаос, коллекцие люкам шер пумиськись выль ар но ымусьтон открыткаос     Открыткаосты Ижкарысь коллекци люкась Елена Сальникова сётӥз. Адӟытонлы со Россиысь но Европаысь кылем даур кутсконысь пӧртэм сюжетъёсын 100-лэсь трос тунсыко карточкаосты бырйиз. Озьы ик тодмо суредасьлэсь Елизавета Бёмлэсь ужъёссэ но адӟыны луоз. Со крестьян нылпиосты возьматэ, котькуд открытка вылын визькыл, лэчыткыл яке сӥзен гожтэмын. « Россиын, Германиын, Австриын поттэм выль ар но ымусьтон открыткаос XX даур кутсконлэсь лулчеберетсэ возьмато, солэн сюжетъёсыныз но чеберлыкеныз тодмато. Соос ӟечлыкен но адямилыкен пыӵамын » Елена Сальникова, открыткаосты люкась-бичась Озьы ик учкисьёс туала выль ар открыткаосты гожтыны, соосты нимаз штемпельлэн ӟуч но удмурт кылын «Выль Арен!» гожтэм оттискеныз чеберманы, выль ар марка лякыны но кунмылэн пӧртэм сэрегъёсаз келяны быгатозы. Адӟытон дунтэк, 8 (3412) 69- 71-94 номеръя гожтӥськыса. Со толшорлэн пумозяз ужан нуналъёсы 8 часысен 16 часоз 30 минутозь ужалоз.   Россиын нырысетӥ открыткаос 1898-тӥ арын потӥзы. Со акварелен быдэстэм 10 пӧртэм сруедъёслэсь серия вал. Сыӵе открыткаос зэмос картинаосын огкадь дунъяськизы. Соосын корка пушез чеберъязы но люкаллязы. Солэсь азьвыл Россилы открыткаосты Европаысь кунъёсын поттылӥзы Тодэ вайытом, 17-тӥ толсуре Шаркан черкогуртын «Выжыкылысь геройёс Тол Бабайлэн вордскем шаераз» XI улосвылкуспо фестиваль ортчоз.  Тегъёс: Удмуртия почта адӟытон Лулчеберет  